Хомск

Хомск (трансліт.: Chomsk, руск.: Хомск) — аграгарадок у Драгічынскім раёне Брэсцкай вобласці. Адміністрацыйны цэнтр Хомскага сельсавета. Гісторыя Упершыню згадваецца як вёска Здзітаўскай воласці пад 1518 годам. У 1551—1552 гадах Хомск стаў мястэчкам. Паводле адміністрацыйна-тэрытарыяльнай рэформай 1565—1566 гадоў у складзе Пінскага павета Берасцейскага ваяводства. Належаў Нарушэвічам, Дольскім, Вішнявецкім, Агінскім. Падчас вайны 1654-1667 гадоў, у сакавіку 1660 года спалены атрадам маскоўскага войска Івана Хаванскага. З Хомска 30 жніўня (10 верасня) 1771 года вялікі гетман літоўскі М. К. Агінскі заклікаў разрозненыя сілы канфедэратаў злучыцца для абароны «веры, вольнасці і незалежнасці». З 1793 года Хомск цэнтр графства. Пасля трэцяга падзелу Рэчы Паспалітай (1795) у складзе Расійскай імперыі, цэнтр воласці Кобрынскага павета Гродзенскай губерні. У 1797 годзе Войцах Пуслоўскі заснаваў у Хомску суконную фабрыку, якая дзейнічала да 1838 года. У 1872—1875 гадах пабудавана мураваная царква па праекце архітэктара К. Увядзенскага. З 1879 года дзейнічала паштовая станцыя. Паводле Рыжскага мірнага дагавора (1921) ў складзе міжваеннай Польскай Рэспублікі, цэнтр гміны Драгічынскага павета Палескага ваяводства. З 1939 года ў складзе БССР, з 12 кастрычніка 1940 года цэнтр сельсавета. Падчас 2-й сусветнай вайны ў ліпені 1943 года акупанты спалілі 470 дамоў, загубілі 1760 чалавек. У 1988 годзе паблізу Хомска створана аднайменнае вадасховішча. Эканоміка У 1997 годзе ў Хомску створана сумеснае беларуска-расійскае прадпрыемства па вытворчасці мінеральных і пітных водаў «Фрост». Насельніцтва 1941 год — 496 двароў, 2556 жыхароў. 2003 год — 394 двары, 1155 жыхароў. Культура Мастацкія практыкі саломапляцення Брэсцкай вобласці — Гісторыка-культурная каштоўнасць Беларусі, шыфр 13БК000132. Памятныя мясціны Магіла ахвяр фашызму. Магіла камандзіра партызанскага атрада Я. Г. Макарэвіча. Свята-Пакроўская царква (1990) Вядомыя асобы Самуэль Карэліц (англ.: Samuel Karelitz; 1900—1980, Нью-Ёрк) — амерыканскі вучоны ў галіне педыятрыі. Дэвід Бернард Стэйнман (1886—1960) — амерыканскі інжынер-мостабудаўнік. Серж Таненбаум (фр.: Serge Tannenbaum; 1891—1969) — французскі скрыпач. Бацька Жэрара Уры. Машэ Цахар (1905—2000) — ізраільскі дзяржаўны дзеяч. Мэр Тверыі (1950—1965, 1969—1978). Крыніцы Літаратура Беларуская энцыклапедыя: У 18 т. Т. 17: Хвінявічы — Шчытні / Рэдкал.: Г. П. Пашкоў і інш. — Мн. : БелЭн, 2003. — Т. 17. — 512 с. — 10 000 экз. — ISBN 985-11-0035-8. — ISBN 985-11-0279-2 (т. 17). — С. 46. Спасылкі На Вікісховішчы ёсць медыяфайлы па тэме Хомск